Armin Arlert

Armin a második évad idejében (Kép forrása: https://adelnath.tumblr.com/post/637960572095397888/when-armin-finally-sees-the-ocean)

### Család

Meg nem nevezett anya (elhunyt)Meg nem nevezett apa (elhunyt)Meg nem nevezett nagyapa (elhunyt)

*"Aki semmit nem tud feláldozni, az változtatni sem képes a dolgokon."*

**Armin Arlert** Hajime Isayama mangájának azonos nevű karakterén alapuló szereplő az Attack on Titan kalandban, és fontos szerepet tölt be annak cselekményében. Az első évadban a Felderítő Egység újonc tagja, meglehetősen bizonytalan, és sokak szerint egyenesen gyenge fiú, aki azonban már ekkor is tehetséges stratéga és zseniális elme. Később egyre határozottabbá válik.

## Kinézete

Armin viszonylag alacsony termetű, és társaihoz képest vékonynak mondható fiú - sokan azt feltételezik, fizikailag is jelentősen gyengébb (a kiképzés elején valóban megviselték a nagyobb távok, vagy komolyabb erőfeszítést igénylő feladatok), de három év kiképzés után azért róla is elmondható, megüti egy katona erőnléti szintjét. A fájdalomtűrése ugyanakkor feltehetően nem túl nagy.

A haja nagyjából vállig érő, egyenes és világosszőke, a szemei átható tekintetű világoskékek. Meglehetősen sápadt. Általában a felderítő egység egyenruháját hordja, rövid dzsekit a szabadság szárnyainak jelképével, a 3D manőverfelszerelés használatához szükséges öveket, és hosszú csizmát - az egyenruhához általában egyszerű, fehér inget visel, de civilben néha kedveli a sötétkéket is.

## Jelleme

Armin első benyomásra csendes, bizonytalan, szorongós fiú, aki bár rendkívül okos, és gyorsan átlátja a helyzeteket, de nagy erőfeszítést jelent számára, hogy hallassa is a hangját, és megossza másokkal a felismeréseit. Mivel gyerekként kifejezetten gyenge volt, sok szempontból két barátja, Eren és Mikasa árnyékában maradt, akik meg tudták védeni a korabeli fiúk zaklatásától. Sokáig és sokszor teljesen értéktelennek is érezte magát, holt súlynak, aki csak rajtuk élősködött - ez a kaland során néha abban is kiütközött, hogy elsőként jelentkezett veszélyes feladatokra, azt gondolva, hogy az ő élete "úgysem ér annyit", mint másoké. Kritikus pillanatokban azonban megmutatkozik a bátorsága, képes nála sokkal erősebbekkel is szembeszállni a barátaiért, vagy akár egyszerűen a meggyőződései miatt.

A bizonytalansága azért némileg oldódott és fejlődött az időugrás alatt. Fontos tagja lett az osztagának, tovább erősödött, a társai felismerték, hogy pontosan mennyire értelmes, és ezért gyakrabban ki is kérik a véleményét. Még mindig vannak megcsúszásai, de általánosságban sokkal stabilabb, és sokkal határozottabban tud döntéseket hozni.

## Története

### Gyermek és fiatalkora

Armin a Mária Fal mellett, a Shiganshina körzetben született - a szüleit kis korában elvesztette, kivégezték őket, mert megkísérelték elhagyni a falakat. Armint ezután a nagyapja nevelte fel, és már kiskorától kialakult egy természetes kíváncsisága a falon túli világ iránt... a szülei ráhagytak egy könyvet, ami képeket tartalmazott az óceánról, a fiúnak pedig az vált a legnagyobb vágyává, hogy egyszer eljusson oda, és láthassa.

Mivel gyenge fiú volt, rendszeresen áldozatává vált a többi gyerek zaklatásának, nem egyszer elverték - így találkozott Eren Jaegerrel is, aki később a legjobb barátjává vált. Eren egyszer számon kérte, miért nem harcol, és miért fogadja el, hogy a vesztes oldalon van a többiekkel szemben - Armin erre közölte, hogy amíg nem menekül, nem veszített. Ez a kijelentése győzte meg a másik fiút, hogy érdemes a figyelmére. Később közösen kezdték tervezni, hogy egy nap elhagyják majd a falakat - ez további elutasításra talált a kortársaik körében, de egy nagyon erős kapcsot alakított ki köztük.

845-ben, mikor a Mária Falat áttörték, Armin Erennel és Mikasával együtt tanúja volt a jelenetnek - két barátja azonnal elrohant, hogy megkeressék az anyjukat, a fiú pedig annyira leblokkolt, hogy nem tudta őket megállítani. Később sikerrel elért Hannes-hez, egy helyőrségihez, és tájékoztatta a helyzetről, a férfi így meg tudta menteni legalább a két gyereket - bár az anyjukért nem tehetett semmit. Armin a nagyapjával együtt feljutott a menekülteket szállító hajóra, és biztonságban kijutott a körzetből.

Az elkövetkezendő évben a nagyapját kivezényelték a hadjáratra, ami a Mária Fal visszafoglalására irányult - Armin tisztában volt vele, hogy öngyilkos küldetésről van szó, hogy kevesebb embert kelljen etetni, de mélyen megrázta, hogy a nagyapja elvesztésével semmilyen családja nem maradt. Úgy döntött, a barátaival együtt csatlakozik a katonasághoz.

## Egyéb

* Armin kissé áldozatául esett a mesélői tapasztalatlanságnak - az első évadban többször jelentősen gyengébbnek és esetlenebbnek lett ábrázolva, mint amilyennek a manga mutatta.
* A Szent Mónika Gimi paródiakaland egyik nem játékos karaktere, Üveges Teodóra bátyja, Üveges Ármin szintén őt veszi alapul.